Huurmoordenaar sit lank ná sewejarige se moordArgieffoto Simosakhe Ngcobo (28) is Donderdag tot 25 jaar tronkstraf gevonnis vir die huurmoord op die sewejarige Philisiwe Ngidi. “Philisiwe was op 4 Maart 2015 saam met haar gesin by hul huis in Nsuze, naby Tongaat in KwaZulu-Natal, toe Ngcobo en sy medepligtige hulle genader het en wou weet waar sy is,” het maj. Thulani Zwane, provinsiale woordvoerder van die polisie, gesê. “Sy het haarself uitgeken en hulle het haar uit die huis geneem.” Die res van die gesin is glo in die huis toegesluit. Haar ma en ouma het hulle later gaan soek. “Haar liggaam is in die tuin aangetref met steekwonde aan haar nek en maag.” ŉ Saak van moord is by die Nsuze-polisie aangemeld en die dossier is na die KwaDukuza-polisie oorgeplaas vir verdere ondersoek. “Philisiwe se pa, Vincent Thokozani Ngidi (30) is op 10 Maart in hegtenis geneem op aanklag van moord. Ná verdere ondersoek is sy medebeskuldigde, Ngcobo, op 5 Mei in hegtenis geneem.” Ngcobo het Donderdag skuld beken en hy is gevonnis. Ngidi bly in aanhouding en sal weer op 29 Julie 2015 in die hof verskyn. Intussen berig News24 Philisiwe se keel is afgesny, sy het meer as 40 steekwonde gehad en haar ingewande is uitgesny. Ngcobo, ŉ straatverkoper, het aan die hof gesê Ngidi, ŉ polisiebeampte, het hom en ŉ vriend R20 000 elk aangebied om sy dogter te vermoor. Die medepligtige is nog soek. Ngidi het hulle glo net R1 000 elk betaal. Die hofdokumente het nie aangedui waarom Ngidi sy dogter wou vermoor nie.